Lisa-Marie Karlseng Utland

**Lisa-Marie Karlseng Utland** (født 19. september 1992) er en norsk tidligere fotballspiller fra Mo i Rana i Nordland.

Hun har spilt for flere klubber i den norske Toppserien, samt spilt i utlandet for svenske FC Rosengård og engelske Reading FC. Karlseng Utland spilte spiss og fikk 65 kamper for det norske A-landslaget, og scoret 26 mål.

## Klubbkarriere
Både Lisa-Marie og tvillingsøsteren Marlene utmerket seg tidlig som talentfulle fotballspillere. Allerede som 14-åringer fikk de dispensasjon til å spille for seniorfotball for Bossmo & Ytteren i 2. divisjon i 2007. Til tross for at de var yngst på laget dominerte de to tvillingsøstrene og tiltrakk seg raskt oppmerksomhet fra større klubber. I 2009 ble både Lisa-Marie og Marlene tatt ut i U17-landslagstroppen til U17-EM i Sveits.

#### Fløya (2009-2011)
Sommeren 2009 gikk både Lisa-Marie og Marlene til Fløya i Toppserien og startet samtidig på NTG. Med Fløya var hun med å vinne Dana Cup både i 2009 og 2011. Fløya rykket ned fra Toppserien i 2010. I 1. divisjon 2011 ble Lisa-Marie toppscorer med 22 mål. Etter at Fløya ikke klarte å rykke opp i 2011, valgte Utland å forlate klubben og søke nye utfordringer.

#### Amazon Grimstad (2012)
Før 2012-sesongen var hun ønsket av flere av klubbene i Toppserien. I januar signerte hun for Amazon Grimstad. Hun ble lagets toppscorer med syv mål i en sesong hvor Amazon slet i bunnen av tabellen.

#### Trondheims-Ørn (2013-2016)
I desember 2012 ble det kjent at Utland hadde signert for Trondheims-Ørn etter bare ett år i Amazon. I sin første sesong i Trondheims-Ørn endte laget på 7. plass, Karlseng Utland ble lagets toppscorer med syv mål. I 2014 vurderte hun å gi seg med fotball. Hun var lei fotball og sliten av å måtte kombinere det å jobbe ved siden av å spille fotball, og at hun derfor ikke fikk ut potensialet sitt på fotballbanen. Men utover høsten begynte målene og komme og Trondheims-Ørn spilte seg til cupfinale, det ga mersmak og Karlseng Utland bestemte seg for å fortsette som fotballspiller. I cupfinalen 2014 sendte hun Trondheims-Ørn i ledelsen mot LSK Kvinner, men det endte med 1-3 tap. Etter fire sesonger i Trondheims-Ørn forlot hun klubben etter 2016-sesongen.

#### Røa (2017)
I november 2016 ble det kjent at Karlseng Utland hadde signert for Røa. Allerede før 2017-sesongen ble hun av flere tippet som toppscorer i Toppserien, og hun skulle vise seg tilliten verdig. Røa endte på 5. plass, men Karlseng Utland bøttet inn mål å endte med 17 mål på 21 kamper i Toppserien. Hun måtte dog se seg slått med ett mål av tidligere lagvenninne Guro Reiten i kampen om toppscorertittelen.

#### Rosengård (2018-2019)
Etter en kjempesesong i Røa signerte hun i november 2017 for det svenske topplaget FC Rosengård. I 2018 var hun med å slå Linköpings FC i den svenske cupfinalen og hun tok dermed sin første tittel som seniorspiller. I 2018 spilte hun Champions League med klubben og jaget seriegullet i Sverige, men det endte med sølv i Damallsvenskan for FC Rosengård. I 2019 scoret hun 9 mål på 14 kamper for klubben før hun forlot på høsten. Etter at hun forlot ble de seriemester i Damallsvenskan.

#### Reading (2019-2020)
I september 2019 ble det kjent at hun hadde signert for engelske Reading i Women’s Super League. Der ble hun lagvenninne med de norske spillerne Amalie Eikeland og Kristine Bjørdal Leine. Det ble begrenset med spilletid i den engelske klubben, og hun forlot klubben med ett år igjen av kontrakten.

#### Rosenborg (2020-2021)
I juni 2020 ble det kjent at hun returnerte til Trondheim og siden sist hadde Trondheims-Ørn blitt til Rosenborg. Hun hadde tilbud fra flere klubber, men valget falt på Rosenborg hvor hun ble klubbens andre helprofesjonelle spiller i historien. I 2020-sesongen ble hun brukt mye på kant og endte med 6 mål på 18 kamper i serien, sesongen endte med en overraskende sølvmedalje i Toppserien og laget gikk ubeseiret gjennom sesongen. I 2021 fikk hun igjen spille i sin favorittposisjon som spiss og leverte 11 mål på 18 kamper, hun havnet på en delt andreplass på toppscorerlista i Toppserien.

I desember 2021 kom den overraskende nyheten om at Karlseng Utland ikke fikk forlenget kontrakten med Rosenborg og derfor hadde bestemt seg for å legge opp. Hun uttalte at hun var skuffet over hvordan Rosenborg hadde håndtert situasjonen. Hun hadde fått beskjeden om at hun ikke fikk fornyet kontrakt veldig sent, dermed var det vanskeligere om hun skulle funnet seg en ny klubb. Hun hadde også bestemt seg når hun kom tilbake til Trondheim og Rosenborg at hun følte seg hjemme der og derfor ikke ville flytte mer. Dermed la hun fotballskoene på hylla i en alder av 29 år.

## Landslagskarriere
Karlseng Utland fikk landskamper for J16, J17, J19, U20, U23 og det norske A-landslaget.

I 2009 ble både Lisa-Marie og tvillingsøsteren Marlene tatt ut i U17-landslagstroppen til U17-EM i Sveits. Laget tok seg til bronsefinale, hvor Lisa-Marie startet kampen. Norge endte til slutt på 4. plass i mesterskapet.

Hun ble tatt ut på A-landslaget for første gang i mars 2015, kun måneder tidligere hadde hun vurdert å gi seg med fotball. I mai samme år ble hun tatt ut i troppen til VM i Canada 2015, på dette tidspunktet hadde hun enda ikke debutert for A-landslaget.

23. mai 2015 fikk hun debuten på A-landslaget mot Belgia. Hun fikk sin første A-landskamp fra start i Norges tredje kamp i gruppespillet under VM i Canada 2015 mot Elfenbenkysten.

Hun scoret sitt første mål for A-landslaget 22. januar 2016 i 6-0 seieren over Romania på La Manga.

Karlseng Utland var også i Norges tropp til EM i Nederland 2017 og VM i Frankrike 2019.

## Meritter

#### Med Rosengård

* Damallsvenskan: 2019

* Den svenske cupen: 2018

#### Med Norge

* Algarve Cup: 2019

## Personlig
Hennes tante, Lisbeth Karlseng, spilte også fotball og fikk syv landskamper for Norge midt på 1980-tallet.

## Referanser


## Eksterne lenker
* 
* 
* 
*  Profil på Trondheims-Ørns hjemmeside